স্থগিত হয়ে গেল শেখ শাহজাহানের জামিনের শুনানি

কলকাতা: স্থগিত হয়ে গেল সন্দেশখালি কাণ্ডে (Sandeshkhali Incident) গ্রেফতার হওয়া শেখ শাহজাহানের (Sheikh Shahjahan) জামিনের শুনানি। সোমবার জামিনের আর্জি স্থগিত করে দেহ কলকাতা হাইকোর্টে (Calcutta High Court)। এদিন বিচারপতি শুভ্রা ঘোষের এজলাসে মামলার শুনানির শুরুতেই সময় চেয়ে নেন অভিযুক্তের পক্ষের আইনজীবী অভীক ঘটক।

এই মামলায় সিবিআই-এর (CBI) তরফে তদন্তের অগ্রগতির রিপোর্ট পেশ করার কথা ছিল আজই। পাশাপাশি, শেখ শাহজাহানের তরফ থেকেও হলফনামার মাধ্যমে পাল্টা জবাব দেওয়ার কথা ছিল। তবে, তা জমা দিতে আরও দু’দিন সময় চেয়ে নেন আইনজীবী অভীক ঘটক। আদালত আগামী ২৯ এপ্রিল পরবর্তী শুনানির দিন ধার্য করেছে। ওই দিন সিবিআই-এর পেশ করা রিপোর্টের প্রেক্ষিতে নিজের বক্তব্য জানাতে হবে শেখ শাহজাহানকে।

আরও পড়ুন: করুণাময়ী থেকে SSC অফিস পর্যন্ত চাকরিহারা শিক্ষক শিক্ষিকাদের মিছিল

উল্লেখ্য, ২০২৩ সালে সন্দেশখালিতে ইডি-র অভিযান চলাকালীন কেন্দ্রীয় তদন্তকারী আধিকারিকদের উপর হামলার ঘটনায় উঠে আসে তৎকালীন উত্তর ২৪ পরগণা জেলা পরিষদের কর্মাধ্যক্ষ এবং তৃণমূল নেতা শেখ শাহজাহানের নাম। দীর্ঘদিন পলাতক থাকার ৫৪ দিন পর পুলিশের জালে ধরা পড়েন তিনি। এরপর তাঁকে রেশন দুর্নীতি মামলায় গ্রেফতার করে সিবিআই, ইডি – উভয় সংস্থাই। বর্তমানে তিনি রয়েছেন জেল হেফাজতে।